કસર અને કસરતના ભેદ એને તે દિવસે સમજાયા. પણ પગલું ભર્યું તો ન હટવું…… ન હટવું ની માફક એણે કસરતના ઉધામા તો ચાલુ જ રાખ્યા. ભગવાન શ્રી રામ કરતાં રામદેવજીના પંથે એ ધીરે ધીરે આગળ વધવા લાગ્યો. પણ રામ જાણે રામદેવબાબાના આર્શીવાદ નહીં ફળ્યા કે શું, કસરત કરતાં કરતાં એક દિવસ ઉંધે માથે પટકાયો. એમાં એના ગળામાં કૂતરાની માફક જાડો પટ્ટો આવી ગયો. આજુબાજુની સાઈડ બિલકુલ જોવા જેવી ન હોય, એમ ઘોડાની જેમ સામું ને સામું જ લુક-આઉટ કરતો થઇ ગયો. અને છ મહીનાનો ખાટલો મળતાં અનુલોમ – વિલોમ કરવાનો બહોળો સમય પામ્યો તે બોનસ….